Frustrasie met stadige internet laat man in tronk belandArgieffoto bloot ter illustrasie. (Foto: Unsplash) ŉ Man in China is sewe jaar tronkstraf opgelê nadat sy frustrasie met ŉ stadige internetverbinding verlede jaar oorgekook en hy internettoerusting aan die brand gesteek het. Die brand het ŉ dae lange internetonderbreking in die omgewing tot gevolg gehad, terwyl die man as ŉ “groot baba” op die Chinese sosialemediaplatform Weibo uitgekryt is. Volgens die hof in die stad Cenxi was die man in Junie verlede jaar by ŉ internetkafee in die suide van die Guangxi-provinsie. Hy was woedend oor die stadige verbindingspoed daar. Die ontstoke man het ŉ aansteker gebruik om ŉ servet aan die brand te steek waarmee hy eindelik ook ŉ telekommunikasieboks met optiese veselnetwerkkabels by ŉ verkeersoorgang aan die brand gesteek het. Die brand het veroorsaak dat byna 4 000 huishoudings en kantore, waaronder ŉ staatshospitaal, tussen 28 en 50 uur lank sonder internettoegang gestrand was. “Veiligheidsbeamptes het ná die voorval beslag gelê op die man se misdaadinstrument – ŉ aansteker,” sê die hof. Hy is tronkstraf opgelê vir die vernietiging van openbare telekommunikasiefasiliteite.